6. ΑΠΟΦΑΣΙΣ ΥΠΟΥΡΓΟΥ ΕΡΓΑΣΙΑΣ Αριθ. 33467/7166 της 7/17 Ιουν. 1957 Περί δημοσιεύσεως της από 21.5.1957 συλλογικής συμβάσεως εργασίας «περί καθιερώσεως απογευματινής αναπαύσεως της Τετάρτης εις τα καταστήματα Λαχανοπωροπωλείων και πωλήσεως Ξηρών Καρπών της περιφερείας Αθηνών και Προαστείων. Έχοντες υπ’ όψει τας διατάξεις του Νόμ. 3239/55 «περί τρόπου ρυθμίσεως συλλογικών διαφορών εργασίας κ.λπ.», αποφασίζομεν: Όπως δημοσιευθή εις την Εφημερίδα της Κυβερνήσεως (τεύχ. Β΄) η από 21 Μαΐου 1957 συλλογική σύμβασις εργασίας περί καθιερώσεως απογευματινής αναπαύσεως της Τετάρτης εις τα καταστήματα Λαχανοπωροπωλείων και πωλήσεως Ξηρών Καρπών της περιφερείας Αθηνών και Προαστείων, κατατεθείσα ημίν την 21 Μαΐου 1957, συνταχθέντος του υπ’ αριθ. 130 πρακτικού καταθέσεως, έχουσα ως ακολούθως: ΣΥΛΛΟΓΙΚΗ ΣΥΜΒΑΣΙΣ ΕΡΓΑΣΙΑΣ Εν Αθήναις σήμερον την 21ην Μαΐου 1957, οι κάτωθι υπογεγραμμένοι, αφ’ ενός Κοσμάς Αλεξιάδης, ως Πρόεδρος των Καταστηματαρχών Οπωρολαχανοπωλών Αθηνών «Η Ένωσις» και αφ’ ετέρου Διονύσιος Μαρίνος, ως Πρόεδρος των Υπαλλ. Λαχανοπωροπωλείων κ.λπ. Αθηνών, Πειραιώς και Περιχώρων, δεόντως εξουσιοδοτημένου παρά των αρμοδίων οργάνων των επαγγελματικών Οργανώσεων, τας οποίας εκπροσωπούσι, συνεφώνησαν την υπογραφήν της παρούσης, δια της οποίας συνωμολογήθησαν τα κάτωθι: Όπως τα κατ/ματα λαχανοπωροπωλεία και πωλήσεως ξηρών καρπών της περιφερείας Αθηνών και Προαστείων, παραμένουν κλειστά εκάστην Τετάρτην κατά την περίοδον από 15ης Μαΐου μέχρι 15ης Οκτωβρίου. 